Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Zsíros kenésű teleszkóp karbantartása: 


A forgalomban lévő teleszkópok jelentős része zsíros kenésű. Egészen 40.000 Ft-ig találhatsz 
telókat ilyen kenési rendszerrel, de az sem ritka hogy hatvanezres villákban is ilyen van. És 
természetesen ott van összes belépő kategóriás villa, de a legnagyobb volument a 60-250 ezer 
forintos kerékpár kategória teszi ki. Ezekbe a bicókba szinte csak ilyen zsíros kenésű telókat 
szerelnek a gyártók. 


A , kenési hierarchiában" két szintet különböztetünk meg a zsíros telók között. Az első szint a totál 
belépő kategória, ahol csak , alibi kenés" jellemző. Alig, vagy egyáltalán nincs bennük kenőanyag. 
A csúszó perselyek és a tömítés környékére tesznek minimális mennyiséget, valamint a rugó köré is 
egy kicsit. Az összes zsír mennyiség 5 gramm alatt van. A csavarok, kupakok, még hírből sem 
láttak kenőanyagot, ezeket totál szárazan szerelik össze. Ezen kategória jellemzője az alábbi teló. 
Jellemzően ezeket a villákat 1-2-3 évig használják, míg totál be nem állnak, aztán kukázzák őket. A 
karbantartásukkal nagyon kevesen foglalkoznak. 


A zsíros kenés második szintje, amikor már van némi kenőanyag több helyen is, de az 
összmennyiség megáll itt is 10-15 grammnál. A csúszó perselyek, a becsúszó tömítése, és a rugózó 


elemeknek mindenképpen jut belőle, és néha a kupakok, és egyéb csavaros kapcsolatok is 
részesülnek belőle, de gyakran csak alibi jelleggel, odapöttyintve 1-2 helyre, de korrekt 
eloszlatásról szó sincs. E kategória képviselője az alábbi teló. Ezt a kategóriát azért már szokták 
karbantartani, mivel ezek már közepesen nagy teljesítményű villák, jellemzően több évig szeretné 
használni a tulajdonosa. 


Na akkor álljunk neki. Az első eldöntendő dilemma: fentről, vagy lentről kezdjünk neki? Mi a 
lábak alja felőli megbontást javasoljuk. Ennek egyszerű oka van. A becsúszószárakat a bennük lévő 
nyomórúd köti össze belülről a külső szárakkal. Ez a nyomórúd amíg benne van a rugó, vagy a 
csillapító egység, addig feszített állapotban van, így van némi ellentartása amikor ki akarod 
csavarni a teló lábán a rögzítő csavarokat. Ha kivetted már felülről a rugót, akkor gyakran elfordul 
a nyomórúd a szár aljában, és hiába csavargatod láb alján a csavart nem tudod kioldani, mert 
elforog. Ezért kell alulról nekiállni a bontásnak. Olcsóbb telók lábán alul hatlapfejű csavart 
láthatsz, a jobbakon 4-5-ös imbuszt. Ha a hatlapfejű csavarhoz nem férsz hozzá villáskulccsal, 
akkor használj csőkulcsot, azoknak sokkal vékonyabb a falvastagsága. 


Ne tekerd ki teljesen a csavart, csak kb. 2-3 menetnyit. A nyomórúd alja gyakran megszorul a láb 
belső fészkében, így ezt egy kis ütéssel kell kioldani. Tehát üss rá gumi vagy műanyag kalapáccsal 
az enyhén kitekert csavar fejére, hogy old a megszorulást. 


Elkezdheted lehúzni a becsúszókról a külső szárakat. Ha először csinálod, akkor megdöbbensz, 
hogy milyen rohadt hosszú már ebben a becsúszó???... kósza gondolatként fel merül benned, hogy 
ebből ki lehetne hozni akár 30 cm rugóutat is, de jobb ha elhessegeted ezt a tuning ötletet. 


A bal oldalt a belépő kategóriás Suntour teló becsúszóit és nyomórúdjait láthatod. . . tök szárazak. A 
jobb oldalt egy RST Storm telő belsőségei, erre már jutott némi alibi kenőanyag, de csak úgy 


összemaszatolva. ... 


A bal képen láthatod, hogy a csúszópersely környékére azért még a belépő kategóriában is jut némi 
zsír, de ettől a mennyiségtől nem kell a falnak menni. Ha egy használt telót újítasz fel, akkor 
szükség lehet a tömítés cseréjére is, amit egy lapos csavarhúzóval tudsz megoldani. 


Ha profi akarsz lenni, akkor a tömítés kipattintása előtt leveheted az tömítés ajkait összehúzó rugós 
gyűrűt, de nincs feltétlenül szükség erre, csak ha nagyon szorosan van a helyén a szimering. A 
legtöbb zsírzáró szimering-et nem tartja a helyén semmi extra plusz alkalmatosság, vagy belső 
rovátka. Egyszerűen csak bele vannak tolva egy kellően szoros fészekbe, és ennyi. A súrlódás tartja 
a helyén. Csavarhúzóval többnyire egy mozdulattal gond nélkül kipattinthatóak. 


Ideje nekiállni a felső kupakok leszedésének. Belépő kategóriában a kupak műanyag, hogy olcsó 
legyen. Nem kell félned tőle, eltörni, kiszakadni nem igazán szokott, viszont mivel műanyag, 
kevésbé szereti a szerelést, nagyon könnyű lekapni róla az éleit, ami megnehezítheti a későbbi 
szerelést. Egyes telók műanyag kupakjának bontásához szükség van egy spéci alakú bontó 
szerszámra. Ha ilyened nincs, akkor -saját felelősségre- próbálkozhatsz a zéger fogóval is, de 
számítsd rá, hogy ha lecsúszik róla, akkor sérülni fog a kupak. Ha van segítőd, aki a telót fogja, 
akkor akár két zéger fogóval is ráfoghatsz. Ha jót akarsz magadnak akkor szerezz be ilyen kupak 
leszedő fogót, bár tény, hogy elég ritkán kapható. 


A jobb alu kupakos telónál is van egy dilemma. Adná magát a házi Cro-Va készlet, vagy a 
villáskulcs használata, de van velük két gond. Az egyik, hogy ezeket a kulcsokat nagyobb 
csavarokhoz tervezték, melyek jellemzően sokkal magasabbak mint a 3-4 mm magas kupak 
csavarok. A nagy kulcsok belső élletörés csökkenti a hasznos kulcs felfekvési magasságot, ergó 
ezek a kulcsok könnyebben lecsúsznak a laposabb kupak csavarokról. Sok kupak mellett annyira 
közel van a váll, hogy nem is lehet rendesen hozzáférni egy nagyobb csavarkulccsal. Ezek ellen 


kiváló alternatíva a csőkulcs használata. Jelentősen nagyobb felületen fekszik fel, mivel nincs belső 
élletörése, és mivel a falvastagsága is elég vékony ezért a vállnak sincs útban. 


A jobb telók felső kupakja fölött fogsz találni valami állító kütyüt. Leginkább a visszaút csillapítást, 
a kompressziót, a Lock-Out-ot lehet itt állítani, így lesz itt egy plusz kupak, amit 2-3 mm-es 
imbusz, vagy kereszthornyos csavar tart a helyén. Ezeket old ki, de vigyázz, mert általában 
menetrögzítőzöttek, hogy el ne hagyd őket. Ha az állító tekerentyű az állítgatás közben hangot ad, 
akkor óvatosan a levétellel, mert valószínűleg lesz alatta valami rugós-golyós pozicionáló 
mechanika, ami szeret elpattanni ha hirtelen lekapod a kupakot... 


A kupakok levételénél készülj fel, hogy ezeket légkulccsal szerelik össze, többnyire szárazon, 
aminek egyenes következménye, hogy néha durván nehezen indulnak meg. 


Ha a kupak lejött, veheted ki a rugókat. A legolcsóbb villák mindkét lábában acél rugót találsz, 
ultraminimál kenéssel... A jobb villákban már van némi kenőanyag, és csak az egyik lábban van 
rugó. 


A felső rugó az olcsó Suntour telóé. Olcsó anyag, viszonylag nagy rugó anyag vastagsággal, 
minimál hőkezeléssel, ráadásul kettő is van belőle, hogy dög nehéz legyen... A jobb RST telónak 
kisebb a rugószál átmérője, de jobb anyagból van, frankóbb a hőkezelése is, így elég belőle egy is. 
A felső rugó belső részében láthatsz egy elég nagy darab gumi elasztomert is, ez további 
keménységet ad a rugónak az összenyomódás alatt. Az alsó RST rugón kívülről az a fekete, nem 
más mint csörgésgátló, ami megakadályozza, hogy menet közben a hosszú rugó csörögjön a 
becsúszóban. 


Ha van a nyomórudak alján felkoppanásgátló gumi ütköző, akkor azt vedd le, különben nem tudod 
majd kihúzni a becsúszószárból. A Suntour telóból még ezt a két filléres gumidarabot is 
kispórolták. A benne lévő 2 mm vastag cucc, igazából egy vicc, nem tudja ellátni a feladatát. 


A képen az RST csillapító egységét láthatod. A felső képen látszik, hogy pont a becsúszójára nem 
jutott egy gramm kenőanyag sem... Az alsó képen a patron alja látszik, ahol maszatoltak kicsit a 
kenőanyaggal, de egyenletes eloszlatásról ne is álmodj. 


A becsúszók aljában szerencsére volt némi kenőanyag, így ezt célszerű jobban eloszlatni, pl úgy 
mint ahogy a jobb oldali képen láthatod. 


A rugók kivétele után kiszedheted a nyomórudakat is. A képen a bal oldali vége van alul, a fekete 
gumiütköző a teló , kikoppanását" hivatott megakadályozni, hogy az út végén ne csattanjon nagyot. 
A bal képen láthatod, hogy kenőanyag ide sem jutott. Pedig ez egy sokat érintkező pont, ezért 
célszerű kenni. Másrészt azért is, mert a kenés nélküli gumi ütköző hajlamos szétszáradni, és 
berepedezni. A zsírt viszont jól bírja, és az pedig tökéletesen alkalmas arra, hogy megakadályozza a 
gumi ütköző kiszáradását, így kenegesd csak bátran. . . 


Így kell kinéznie egy alaposan megkent nyomórúdnak. Az egészet kend be, más olyan helyeken is, 
ahol akár nincs is közvetlen súrlódás. Ne feladd a kenőanyagnak nem csak kenő szerepe van, 
hanem megakadályozza kiszáradást, és a korróziót is. Ugye nem gondoltad komolyan hogy a SR 
teló tömítése képes egy nagyobb elázás során kint tartani a vizet a telóból? Na ezért is kenj be 
mindent. 


Zsírozd be alaposan a rugókat, és úgy rakd vissza a helyükre, hogy tocsogjanak a kenőanyagban. 
Ne feledd, hogy a zsír korrózióvédelmet is nyújt egy esetleges beázás során. 


A kupakok teljes menetét kend be, egyrészt azért, hogy innen se ázzon be a teló, másrészt azért, 
hogy megkönnyítsd a saját életedet is a legközelebbi karbantartás alkalmával. 


Az alu kupakok tövébe sok gyártó rak egy gumigyűrűt, növelve ezáltal a kupak tömítettségét. Ez jó 
dolog, de ha nem raknak alá zsírt, akkor agyon szívatnak vele téged, mert a szárazon összerakott 
gumigyűrűs kupak az ami elképesztően brutál mértékben be tud szorulni. Ha volt ricnis tető a 
kupak fölött, akkor azt most célszerű visszarakni. Ha éles, kattanó hangot szeretnél, akkor alig rakj 
zsírt a kupak belső oldalára, de ha tompítani szeretnéd az állítás hangjait, akkor tölts némi zsírt ide 
is, és halkabb lesz az állítási hang. 


Mondtuk már hogy villáskulcs helyett használj csőkulcsot? Sokkal jobban hozzá fogsz férni és 
erősebben is meg lehet húzni. Túlzásokba azért ne ess, nem kell agyon tépni a felső kupakot. 


Ha rögzítetted a kupakot, és menetéhez használtál kellő mennyiségű zsírt, akkor biztos lesz némi 
túlcsordulásod, de ez nem gond. Használj féktárcsa zsírtalanítót, majd töröld szárazra az alkatrészt. 


Mivel már peckesen és szorosan állnak ki a becsúszókból a nyomórudak, ezért ideje megkenni a 
külső szárak csúszópersejeit, és szimeringeket is. Ha használt telót újítasz fel, akkor a zsírzás előtt 
ki kell törölnöd a bekerült dzsuvát, vagy az elhasználódott kenőanyagot. Használj papírtörlőt a kosz 
eltávolítására. Kimosni azért nem kell a becsúszókat mosogatószerrel, de volt már rá példa, hogy 
csak ez segített. Ha a tisztítás kész, akkor nyomd be a zsírt, majd az ujjaddal oszlasd szét 
egyenletesen. 


Told vissza a már átkent külső szárakba a becsúszókat. Ügyelj arra, hogy a tömítés ne gyűrődjön be 
a becsúszók betolásakor. Mivel zsíros kenésű a telód, és mivel teletömted kenőanyaggal ne lepődj 
meg rajta, hogy most kb. 2 hétig minden egyes benyomódáskor fog kijönni egy kis zsír. Ez így 
természetes. Egyszerűen töröld le a becsúszóról a fölösleget, hogy ne fogja a port. 


A jobban tömített zsíros telóknál megcsinálhatod azt is, hogy nem nyomod tövig vissza a 
becsúszókat, és a fejre fordított telóba alulról betöltesz némi (10-15 köbcenti, 15W sűrűségű ) 
olajat. Ettől nagyságrendekkel szebben fog mozogni, és télen sem lesz hajlamos a belassulásra. 
Viszont ezt csak olyan telóknál célszerű elkövetni, ahol az alsó csavaros kapcsolat rendelkezik 
némi gumi tömítéssel, különben ki fog folyni a betöltött olaj, és pont a féktárcsán fog landolni. . . 
Ha van zsírzó port a teló lábán (ha van, akkor ezt a két csúszópersely közé szokták tenni) akkor 
használd bátra, de ide is csak jó minőségű telózsírt tölts! 


Rögzítsd lábak alján a nyomórudakat a megfelelő csőkulccsal, vagy imbuszkulccsal. Készen vagy. 
Elvezd frissen megkent, jól mozgó, duplájára növel élettartamú telódat. 


Mint láthatod a teló szerelésnek bizony van szerszám és kenőanyag igénye, ezt sajnos nem nagyon 
lehet megúszni... 


Ide kattintva tudsz kenőanyagot beszerezni a teló szereléshez! 


Ide kattintva bármikor elolvashatod e cikket a weboldalunkon, még ennél is jobb minőségben. 
Örülünk ha segíthettünk! 
Körhátszelet! 


Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


